Document ID: /roh_data/filtered/fineweb-2-filterrobots_roh.jsonl.gz/15651

Il tunnel dal San Bernardino
In dals impurtants tunnels grischuns per la colliaziun dal nord al sid è il tunnel dal San Bernardino. L‘inauguraziun da quel ils 1 da december 1967 ha intimà il Radio Rumantsch ad ina emissiun speziala.
Per il balcun tort è l’avertura stada il mument per preschentar la muntada dal pass dal San Bernardino e la construcziun dal tunnel.
Il tunnel da viafier tras il Vereina
Ils 19-11-1999 è il tunnel da viafier tras il Vereina vegnì inaugurà. La Televisiun Rumantscha n`è betg mo stada a la festa d’inauguraziun – ella ha era rapportà dals dis avant l’avertura cun exercizis da catastrofas e cun dis dal tunnel avert.
Il tunnel Crapteig
Il tunnel Crapteig è vegnì inaugurà il 1996. Uschia è l’ultim tschancun da la A13 stà a fin – era qua ha la populaziun pudì contemplar quell’ovra, avant ch’ils autos èn charrads atras.
Ils tunnels da sviament da Trin e Flem
La Surselva ha survegnì dus impurtants tunnels en il decurs da gnanc 20 onns. Ils 4 da november 1994 è il tunnel da Trin vegnì avert. In tunnel ch’ha distgargià fitg Trin dal traffic sin via. Lura hai dà dals 26 fin ils 28 d’october 2007 festa a Flem – quels dis è il tunnel da sviament vegnì surdà al traffic ch’ha betg pli da circular tras il vitg da Flem.
Natiralmain hai anc blers tunnels da via e viafier en il Grischun - dentant n'èn betg tut las festas d'inauguraziun documentadas en ils archivs dad RTR.